《过南华》
宋代·孙渐

挟策自羽龄，周览南华书。茫然访道志，欲驾将焉如。

朅来南华道，始识其故墟。尘迹寄委蜕，万事同蘧庐。

想其为吏时，傲世乐有馀。天地等毫末，轩冕同锱铢。

三公礼荜户，万乘尊褐夫。去古邈已远，浇风日沦胥。

得丧嚇腐鼠，怒悦纷众狙。材否笑鹜雁，断续伤鹤凫。

钓台已湮没，漆城称荒芜。恨不见斯人，逍遥与之俱。

还淳以反朴，抚俗归黄虞。神交付恍惚，日暮犹踌躇。

作者简介：孙渐，徽宗政和元年（一一一一），为京东西路提刑（《宋会要辑稿》职官五八之一六）。二年、三年时，为权发遣湖北转运副使（同上书食货四九之二七、职官六一之四三）。八年，以中奉大夫、直秘阁知梓州（同上书选举三三之三一、职官三之四九）。今录诗二首。